Fjórir eru í haldi lögreglunnar á höfuðborgarsvæðinu í tengslum við morðið í Rauðagerði um helgina. Þrír menn voru handteknir í umfangsmiklum aðgerðum lögreglunnar á höfuðborgarsvæðinu í nótt. Sérsveit ríkislögreglustjóra og lögreglan á Suðurlandi aðstoðuðu við aðgerðirnar.
Mennirnir þrír, sem voru handteknir í nótt, eru bæði Íslendingar og útlendingar. Margeir Sveinsson, aðstoðaryfirlögregluþjónn segir til skoðunar hvort farið verði fram á gæsluvarðhald yfir þeim. Það skýrist væntanlega þegar líður tekur á daginn. Samkvæmt upplýsingum fréttastofu er líklegra en hitt að lögreglan fari fram á gæsluvarðhald.
Karlmaður á fertugsaldri situr nú þegar í gæsluvarðhaldi en ekki hefur náðst í verjanda hans. Karl Steinar Valsson, yfirlögregluþjonn hjá ríkislögreglustjóra, sagði í fréttum RÚV í gær að ef morðið tengdist einhvers konar uppgjöri væru það mjög alvarleg skilaboð. Aðeins þyrfti að horfa til annarra Norðurlandaþjóða þar sem slíkt hefur verið til staðar.
Lögreglan á höfuðborgarsvæðinu sendi frá sér stutta tilkynningu um aðgerðir sérsveitarinnar og lögreglunnar á ellefta tímanum í morgun. Hvorki embætti ríkislögreglustjóra né Oddur Árnason, yfirlögregluþjónn hjá lögreglunni á Suðurlandi, vildu tjá sig um aðgerðirnar og vísuðu á lögregluna á höfuðborgarsvæðinu.
Málið í Rauðagerði þykir um margt sérstakt en eitt af því sem er til skoðunar er hvort morðið tengist einhvers konar uppgjöri í undirheimum.
Margeir segir í samtali við fréttastofu að rannsókn málsins sé mjög umfangsmikil en henni miði vel. Mikil áhersla sé lögð á þetta mál og margt skoðað.
Lögreglan hefur í tengslum við rannsóknina farið í húsleit á nokkrum stöðum og lagt hald á ýmsa muni, eins og Margeir orðar það.
Hann vill ekki fara nánar út í hvers konar munir það eru og tjáir sig ekki um hvort lögreglan hafi fundið skotvopnið sem notað var í Rauðagerði.
Þrír menn voru handteknir í nótt í tengslum við rannsóknina á morðinu í Rauðagerði. Nú eru fjórir í haldi vegna málsins. 